“ทิสโก้”เชื่อมั่นหุ้นแดนมังกรยังไปต่อแนะสะสม”H-Shares”ชี้ Valuation ถูก
ทิสโก้เชื่อมั่นหุ้นแดนมังกรยังไปต่อ แนะ Overweight หุ้นจีน "H-Shares" หลัง Valuation ปรับลงมากว่า 20% และกลับมาเทรดต่ำกว่าค่าเฉลี่ยย้อนหลัง 5 ปี ขณะที่สัญญาณฟื้นตัวทางเศรษฐกิจ และความคืบหน้าการปฏิรูปชัดเจนขึ้นเรื่อยๆ ส่งให้จีนมีเสถียรภาพในระยะยาว แนะเป็นจังหวะเข้าลงทุน
15 ก.ค. 2558

นายคมศร ประกอบผล หัวหน้าฝ่ายกลยุทธ์การลงทุน ศูนย์วิเคราะห์เศรษฐกิจและกลยุทธ์ทิสโก้ (TISCO ESU) เปิดเผยว่า หลังจากที่ตลาดหุ้นจีนผันผวนและปรับตัวลดลงอย่างรุนแรงในสัปดาห์ที่ผ่านมา เนื่องจากการซื้อขายของนักลงทุนรายย่อยและการใช้วงเงินกู้มาร์จิ้นในระดับสูง ซึ่งทำให้ตลาดผันผวน ส่งผลให้ตลาดหุ้นจีน H-Shares ปรับตัวลงมากว่า 20% จากจุดสูงสุดในเดือน พ.ค. นั้นศูนย์วิเคราะห์เศรษฐกิจและกลยุทธ์ทิสโก้มองว่าผลกระทบของความผันผวนของตลาดหุ้นจีนนั้นมีจำกัด อีกทั้งความผันผวนดังกล่าวไม่ได้เป็นผลมาจากปัจจัยพื้นฐานทางเศรษฐกิจ โดยเชื่อมั่นว่าจีนยังมีเครื่องมือกระตุ้นและปฏิรูปเศรษฐกิจให้ฟื้นตัวได้ในช่วงครึ่งหลังของปีนี้
จากมุมมองดังกล่าว ทิสโก้จึงยังคงคำแนะนำ Overweight ในตลาดหุ้นจีนH-shares เนื่องจากราคาหุ้นที่น่าสนใจ โดยปัจจุบันดัชนี HSCEI หรือ H-Sharesกลับมาซื้อขายที่กรอบล่างของการซื้อขายในอดีตอีกครั้ง โดย Valuation ปรับตัวลงมากว่า 20% จากจุดสูงสุดในเดือน พ.ค. ทำให้ค่า P/E ปรับลดลงสู่ระดับ 7.5 เท่า และ P/B ที่ 1.0 เท่า ซึ่งต่ำกว่าค่าเฉลี่ยย้อนหลัง 5 ปีที่ 8.3 เท่า และ 1.3 เท่าตามลำดับ จึงเป็นโอกาสในการเข้าลงทุน
นอกจากนี้ การที่ตลาดหุ้นจีนผันผวนนั้นไม่ได้เป็นผลมาจากปัจจัยพื้นฐานทางเศรษฐกิจของจีน โดยเชื่อมั่นว่าจีนยังมีเครื่องมือทางนโยบายที่จะสามารถกระตุ้นเศรษฐกิจให้ฟื้นตัวได้ในช่วงครึ่งหลังของปี ส่วนนโยบายปฏิรูปเศรษฐกิจ เช่น การจัดการหนี้ในภาคธนาคารเงา การเปิดเสรีทางการเงิน การเพิ่มประสิทธิภาพในการจัดสรรเงินทุนผ่านกลไกตลาด และการกระตุ้นการบริโภคของภาคครัวเรือน จะเป็นปัจจัยหลักที่ช่วยเพิ่มเสถียรภาพให้เศรษฐกิจจีนในระยะยาว
ทั้งนี้ สำหรับนักลงทุนที่สนใจตลาดหุ้นจีน H-Shares ปัจจุบัน บลจ. ทิสโก้ มีกองทุนเปิด “ทิสโก้ ไชน่า H-Shares อิควิตี้” ที่มีนโยบายการลงทุนในหุ้นจีนH-Shares เพื่อให้ได้รับผลตอบแทนใกล้เคียงกับผลตอบแทนของดัชนี HSCEIโดยกองทุนดังกล่าวมีมูลค่าโครงการ 4,000 ล้านบาท ไม่กำหนดอายุโครงการ สามารถซื้อขายได้ทุกวันทำการ โดยผู้สนใจสามารถสอบถามข้อมูลหรือขอรับหนังสือชี้ชวนได้ที่ บลจ.ทิสโก้ หรือ ธนาคารทิสโก้ทุกสาขา หรือที่ TISCO Contact Center 02-633-6000 กด 4
 